- Ayup
- <
- 6
- >

6
Ayup yǝnǝ sɵzlǝydu — «Mening dadlixim ⱨǝⱪ»
1 Ayup jawabǝn mundaⱪ dedi: —
2 «Aⱨ, mening dǝrdlik zarlirim tarazida ɵlqǝnsǝ!
Aⱨ, beximƣa qüxkǝn barliⱪ bala-ⱪaza bular bilǝn billǝ tarazilansa!□ «... Aⱨ, beximƣa qüxkǝn barliⱪ bala-ⱪaza bular , yǝni dǝrdlik zarlirim bilǝn billǝ tarazilansa!» — Ayupning bu sɵzi: «dǝrdlik zarlirim» wǝ beximƣa qüxkǝn bala-ⱪazalar tarazada selixturulsa, ǝmǝliyǝttǝ mening zarlirimning az ikǝnliki kɵrünidu, degǝn mǝnini ɵz iqigǝ elixi mumkin.
3 Xundaⱪ ⱪilinsa u ⱨazir dengizdiki ⱪumdin eƣir bolup qiⱪidu;
Xuning üqün sɵzlirim tǝlwilǝrqǝ boluwatidu.■ Pǝnd. 27:3
4 Qünki Ⱨǝmmigǝ Ⱪadirning oⱪliri manga sanjilip iqimdǝ turuwatidu,
Ularning zǝⱨirini roⱨim iqmǝktǝ,
Tǝngrining wǝⱨimiliri manga ⱪarxi sǝp tüzüp ⱨujum ⱪiliwatidu.□ «Ularning zǝⱨirini roⱨim iqmǝktǝ» — yaki, «Ularning zǝⱨǝri roⱨimni yǝp ketidu». ■ Zǝb. 38:1-3
5 Yawa exǝk ot-qɵp tapⱪanda ⱨangramdu?
Kala bolsa yǝm-hǝxǝk üstidǝ mɵrǝmdu?
6 Tuz bolmisa tǝmsiz nǝrsini yegili bolamdu?
Ham tuhumning eⱪining tǝmi barmu?
7 Jenim ularƣa tǝgsimu sǝskinip ketidu,
Ular manga yirginqlik tamaⱪ bolup tuyulidu.
8 Aⱨ, mening tǝxna bolƣinim kǝlsidi!
Tǝngri intizarimni ijabǝt ⱪilsidi!
9 Aⱨ, Tǝngri meni yanjip taxlisun!
U ⱪolini ⱪoyuwetip jenimni üzüp taxlaxⱪa muwapiⱪ kɵrsidi!
10 Xundaⱪ bolsa, manga tǝsǝlli bolatti,
Ⱨǝtta rǝⱨimsiz aƣriⱪlarda ⱪiynalsammu, xadlinattim;
Qünki Muⱪǝddǝs Bolƣuqining sɵzliridin tanmiƣan bolattim!□ «Ⱨǝtta ... xadlinattim; qünki Muⱪǝddǝs Bolƣuqining sɵzliridin tanmiƣan bolattim!» — Ayupning bundaⱪ oylixi: «Əgǝr ⱨazir Huda mening jenimni alsa, mǝn Uningdin yüz ɵrümigǝn mana muxu qaƣdila alsa boptikǝn; biraⱪ bu azab-oⱪubǝtlǝr dawamlaxturulsa, mǝndǝ nemǝ ɵzgirixlǝr bolar, mǝn Hudadin tanimǝnmu ⱪandaⱪ? Xunga yahxisi U ⱨazir meni ǝpkǝtsǝ, ⱪattiⱪ bir zǝrbǝ bilǝn ǝpkǝtsǝ mǝyli» degǝndǝk mǝnini beridu.
11 Mǝndǝ ɵlümni kütküdǝk yǝnǝ ⱪanqilik maƣdur ⱪaldi?
Mening sǝwr-taⱪǝtlik bolup ⱨayatimni uzartiximning nemǝ nǝtijisi bolar?
12 Mening küqüm taxtǝk qingmu?
Mening ǝtlirim mistin yasalƣanmidi?
13 Ɵzümgǝ yardǝm bǝrgüdǝk maƣdurum ⱪalmidi ǝmǝsmu?
Ⱨǝrⱪandaⱪ ǝⱪil-tǝdbir mǝndin ⱪoƣliwetilgǝn ǝmǝsmu?
Buradǝrlirining Ayupni daƣda ⱪoyuxi
14 Ümidsizlinip ketiwatⱪan kixigǝ dosti meⱨribanliⱪ kɵrsǝtmiki zɵrürdur;
Bolmisa u Ⱨǝmmigǝ ⱪadirdin ⱪorⱪuxtin waz keqixi mumkin.□ «Ümidsizlinip ketiwatⱪan kixigǝ dosti meⱨribanliⱪ kɵrsǝtmiki zɵrürdur; bolmisa ...» — ayǝtning baxⱪa birnǝqqǝ tǝrjimiliri bar. Bularning biri: «Ⱨǝtta u Ⱨǝmmigǝ Ⱪadirdin ⱪorⱪuxtin ayrilƣan bolsimu, ümidsizlinip ketiwatⱪan kixigǝ dosti meⱨribanliⱪ kɵrsǝtmiki zɵrürdur».
15 Biraⱪ buradǝrlirim waⱪitliⱪ «aldamqi eriⱪ» süyidǝk,
Manga ⱨeligǝrlik bilǝn muamilǝ ⱪilmaⱪta;
Ular suliri eⱪip tügigǝn eriⱪⱪa ohxaydu.□ «aldamqi eriⱪ» — qɵl bayawanda tuyuⱪsiz eⱪixtin tohtaydiƣan eriⱪ. Yoluqilarning muxundaⱪ eriⱪⱪa ixinixi intayin hǝtǝrlik, ǝlwǝttǝ. 20-21-ayǝtlǝrni kɵrüng.
16 Erigǝn muz suliri eriⱪⱪa kirgǝndǝ ular ⱪaridap ketidu,
Ⱪarlar ularning iqidǝ yoⱪilip ketidu,
17 Ular pǝsilning illixi bilǝn ⱪurup ketidu;
Ⱨawa issip kǝtkǝndǝ, izidin yoⱪilip ketidu.□ «Ⱨawa issip kǝtkǝndǝ, izidin yoⱪilip ketidu» — demǝk, ǝng kerǝk bolƣan waⱪitta bu eriⱪlar ƣayib bolidu.
18 Sǝpǝrdaxlar mangƣan yolidin qiⱪip, eriⱪⱪa burulidu;
Ular eriⱪni boylap mengip, qɵldǝ ezip ɵlidu.
19 Temaliⱪ karwanlarmu eriⱪ izdǝp mangdi;
Xebaliⱪ sodigǝrlǝrmu ularƣa ümid bilǝn ⱪaridi;□ «Xebaliⱪ sodigǝrlǝrmu ularƣa ümid bilǝn ⱪaridi» — yaki «Xebaliⱪ sodigǝrlǝrmu ularƣa uqraxni ümid ⱪilatti».
20 Biraⱪ ular ixǝnginidin ümidsizlinip nomusta ⱪaldi;
Ular axu yǝrgǝ kelixi bilǝn parakǝndiqilikkǝ uqridi.
21 Mana silǝr ularƣa ohxax manga tayini yoⱪ bolup ⱪaldinglar;
Silǝr ⱪorⱪunqluⱪ bir wǝⱨimini kɵrüpla ⱪorⱪup ketiwatisilǝr.
22 Mǝn silǝrgǝ: «Manga beringlar»,
Yaki: «Manga mal-mülükliringlardin ⱨǝdiyǝ ⱪilinglar?» — degǝnni ⱪaqan dǝp baⱪⱪan?□ «Manga mal-mülükliringlardin ⱨǝdiyǝ ⱪilinglar?» — degǝnni ⱪaqan dǝp baⱪⱪan?» — Ayup u dostliriƣa ⱨeqⱪaqan ⱪǝrzdar bolup baⱪmiƣan. U: «Silǝrdin pul yaki mal-mülük kütkinim yoⱪ, silǝrdin kütkinim pǝⱪǝt azraⱪ ⱨesdaxliⱪ yaki meⱨribanliⱪ, halas» demǝkqi.
23 Yaki: «Meni ezitⱪuqining ⱪolidin ⱪutⱪuzunglar!»
Yaki «Zorawanlarning ⱪolidin gɵrügǝ pul bǝrsǝnglar!» dǝp baⱪⱪanmu?
24 Manga ɵgitip ⱪoyunglar, süküt ⱪilimǝn;
Nǝdǝ yoldin qiⱪⱪanliⱪimni manga kɵrsitip beringlar.
25 Toƣra sɵzlǝr nemidegǝn ɵtkür-ⱨǝ!
Biraⱪ ǝyibliringlar zadi nemini ispatliyalaydu?!□ «Biraⱪ ǝyibliringlar zadi nemini ispatliyalaydu?» — xu waⱪitⱪiqǝ Ayupning üq dosti arisidin pǝⱪǝt Elifaz sɵz ⱪilƣan. Ayup «ǝyibliringlar» (kɵplük xǝkli) degǝn sɵzi bilǝn ularƣa: «Silǝr yenimƣa kelixtin awwal ǝⱨwalim toƣruluⱪ til biriktürüwalƣan ohxaysilǝr» dǝp puritiwatidu.
26 Ümidsizlǝngǝn kixining gǝpliri ɵtüp ketidiƣan xamaldǝk tursa,
Pǝⱪǝt sɵzlǝrnila ǝyiblimǝkqimusilǝr?□ «Ümidsizlǝngǝn kixining gǝpliri ɵtüp ketidiƣan xamaldǝk tursa,...» — Ayup bu gǝpliri bilǝn ɵzümning bǝzi sɵzlirimning ⱨǝddidin exip kǝtkǝnlikini bilimǝn, dǝp etirap ⱪilƣan bolsa kerǝk. Baxⱪa birhil tǝrjimisi: «Silǝr pǝⱪǝt sɵzlǝrnila ǝyiblimǝkqimusilǝr, ümidsizlǝngǝn kixining gǝpliri naⱨayiti ɵtüp ketidiƣan bir xamaldǝkla dǝp ⱪarimaⱪqisilǝr?».
27 Silǝr yetim-yesirlarning üstidǝ qǝk taxlixisilǝr!
Dost-buradiringlar üstidǝ sodilixisilǝr!□ «Dost-buradiringlar üstidǝ sodilixisilǝr!» — baxⱪa birhil mǝnisi: «Silǝr dost-buradǝrlǝr üqün ora kolixisilǝr».
28 Əmdi manga yüz turanǝ ⱪarap beⱪinglar;
Aldinglardila yalƣan sɵz ⱪilalamdim?
29 Ɵtünimǝn, boldi ⱪilinglar, gunaⱨ bolmisun;
Rast, ⱪaytidin oylap beⱪinglar,
Qünki ɵzümning toƣriliⱪim tarazida turidu.□ «Qünki ɵzümning toƣriliⱪim tarazida turidu» — yaki: «Qünki bu ixta ⱨǝⱪ mǝn tǝrǝptidur».
30 Tilimda hataliⱪ barmu?
Tilim yamanliⱪni zadi tetiyalmasmu?

- Ayup
- <
- 6
- >

□6:2 «... Aⱨ, beximƣa qüxkǝn barliⱪ bala-ⱪaza bular , yǝni dǝrdlik zarlirim bilǝn billǝ tarazilansa!» — Ayupning bu sɵzi: «dǝrdlik zarlirim» wǝ beximƣa qüxkǝn bala-ⱪazalar tarazada selixturulsa, ǝmǝliyǝttǝ mening zarlirimning az ikǝnliki kɵrünidu, degǝn mǝnini ɵz iqigǝ elixi mumkin.

■6:3 Pǝnd. 27:3

□6:4 «Ularning zǝⱨirini roⱨim iqmǝktǝ» — yaki, «Ularning zǝⱨǝri roⱨimni yǝp ketidu».

■6:4 Zǝb. 38:1-3

□6:10 «Ⱨǝtta ... xadlinattim; qünki Muⱪǝddǝs Bolƣuqining sɵzliridin tanmiƣan bolattim!» — Ayupning bundaⱪ oylixi: «Əgǝr ⱨazir Huda mening jenimni alsa, mǝn Uningdin yüz ɵrümigǝn mana muxu qaƣdila alsa boptikǝn; biraⱪ bu azab-oⱪubǝtlǝr dawamlaxturulsa, mǝndǝ nemǝ ɵzgirixlǝr bolar, mǝn Hudadin tanimǝnmu ⱪandaⱪ? Xunga yahxisi U ⱨazir meni ǝpkǝtsǝ, ⱪattiⱪ bir zǝrbǝ bilǝn ǝpkǝtsǝ mǝyli» degǝndǝk mǝnini beridu.

□6:14 «Ümidsizlinip ketiwatⱪan kixigǝ dosti meⱨribanliⱪ kɵrsǝtmiki zɵrürdur; bolmisa ...» — ayǝtning baxⱪa birnǝqqǝ tǝrjimiliri bar. Bularning biri: «Ⱨǝtta u Ⱨǝmmigǝ Ⱪadirdin ⱪorⱪuxtin ayrilƣan bolsimu, ümidsizlinip ketiwatⱪan kixigǝ dosti meⱨribanliⱪ kɵrsǝtmiki zɵrürdur».

□6:15 «aldamqi eriⱪ» — qɵl bayawanda tuyuⱪsiz eⱪixtin tohtaydiƣan eriⱪ. Yoluqilarning muxundaⱪ eriⱪⱪa ixinixi intayin hǝtǝrlik, ǝlwǝttǝ. 20-21-ayǝtlǝrni kɵrüng.

□6:17 «Ⱨawa issip kǝtkǝndǝ, izidin yoⱪilip ketidu» — demǝk, ǝng kerǝk bolƣan waⱪitta bu eriⱪlar ƣayib bolidu.

□6:19 «Xebaliⱪ sodigǝrlǝrmu ularƣa ümid bilǝn ⱪaridi» — yaki «Xebaliⱪ sodigǝrlǝrmu ularƣa uqraxni ümid ⱪilatti».

□6:22 «Manga mal-mülükliringlardin ⱨǝdiyǝ ⱪilinglar?» — degǝnni ⱪaqan dǝp baⱪⱪan?» — Ayup u dostliriƣa ⱨeqⱪaqan ⱪǝrzdar bolup baⱪmiƣan. U: «Silǝrdin pul yaki mal-mülük kütkinim yoⱪ, silǝrdin kütkinim pǝⱪǝt azraⱪ ⱨesdaxliⱪ yaki meⱨribanliⱪ, halas» demǝkqi.

□6:25 «Biraⱪ ǝyibliringlar zadi nemini ispatliyalaydu?» — xu waⱪitⱪiqǝ Ayupning üq dosti arisidin pǝⱪǝt Elifaz sɵz ⱪilƣan. Ayup «ǝyibliringlar» (kɵplük xǝkli) degǝn sɵzi bilǝn ularƣa: «Silǝr yenimƣa kelixtin awwal ǝⱨwalim toƣruluⱪ til biriktürüwalƣan ohxaysilǝr» dǝp puritiwatidu.

□6:26 «Ümidsizlǝngǝn kixining gǝpliri ɵtüp ketidiƣan xamaldǝk tursa,...» — Ayup bu gǝpliri bilǝn ɵzümning bǝzi sɵzlirimning ⱨǝddidin exip kǝtkǝnlikini bilimǝn, dǝp etirap ⱪilƣan bolsa kerǝk. Baxⱪa birhil tǝrjimisi: «Silǝr pǝⱪǝt sɵzlǝrnila ǝyiblimǝkqimusilǝr, ümidsizlǝngǝn kixining gǝpliri naⱨayiti ɵtüp ketidiƣan bir xamaldǝkla dǝp ⱪarimaⱪqisilǝr?».

□6:27 «Dost-buradiringlar üstidǝ sodilixisilǝr!» — baxⱪa birhil mǝnisi: «Silǝr dost-buradǝrlǝr üqün ora kolixisilǝr».

□6:29 «Qünki ɵzümning toƣriliⱪim tarazida turidu» — yaki: «Qünki bu ixta ⱨǝⱪ mǝn tǝrǝptidur».

© 2010 Mukeddes Kalam - Uyghur Bible Translation Committee